26
እዮባ ሃሳያ
1 እዮብ ሀይሳዳ ያግድ ዛርስ፤
2 “ኔኒ ዎልቅ ባይናይሳ አይባ ማዳዲ?
ዳቡራንቹዋ ዋታ አሻዲ?
3 ጭንጫተꬅ ፓጭዳይሳስ አይ ዞረ እማዲ?
አይ መላ ኤራተꬅ ቆንጭሳዲ?
4 ኔኒ ሀ ቃላ ኦደታና መላ ነና ማድዳይ ኦኔ?
ነ ኦዳን መላ ነና ደንꬅዳይ ኦደ አያኔ?” ያግስ።
በልዳዶሳ ሃሳያ
5 በልዳዶስ ዛሪድ፥ “ሀይቅዳ አሳ አያናት፥
ጋርሳን ሃꬃ ግዶን ደኤይሳት ኮኮሮሶና።
6 ፆሳ ስንꬃን ስኦለይ ቆንጨ፤
አይብካ እያ ገንꬃናዉ ዳንዳኤና።
7 ፆሳይ ፑደሀ ሳሎታ ጮ ምጭስ፤
ሳኣ ካቆይ ባይና በሳን ካቅስ።
8 እ ሻራታን ሃ ኩንꬄስ፤
ሃꬃ ዴፁዋን ሻራት ዳከቶኮና።
9 እ ባ ሻራ ምጭድ፥
ኩምꬃ አጌና ካሜስ።
10 ፖኦ ꬉማፐ ሻካናዉ፥
አባ ጋፃን ፆሳይ ዛዋ ዎꬅስ።
11 እ ሀንቀትያ ዎደ፥
ሳሎ ቱቀት ዳጋማን ኮኮሮሶና።
12 ባ ዎልቃን አባ ስእ ኦꬄስ፤
ባ ጭንጫተꬃን ራኣባ ጌተትያ ዶኣ ꬋይሴስ።
13 እ ባ ሸምፑዋን ሳሎታ ጌሼስ፤
እያ ኩሸይ ፆንገትያ ሾሻ ጫዴስ።
14 ሀይሳቲ ፆሳይ ኦꬅያ ኦሶታፐ ጉꬃታ፤
ኑ እያ ካልካሻ ፃላላ ስኦስ፤
እያ ዎልቃ ደሹዋ አኬካናዉ ዳንዳኤይ ኦኔ?” ያግስ።